Cádiz
Store norske leksikon,Geografi,Verdens geografi,Europa,Spanias geografi
Cádiz er en by i Spania. Byen er hovedstad i provinsen Cádiz, og ligger ved Atlanterhavet. Innbyggertallet er 123 948 (2012). Byen ligger ytterst på en halvøy som er forbundet med fastlandet ved en åtte km lang landtunge. Cádizbukta innenfor danner en rommelig naturhavn.
Næringsliv Cádiz er først og fremst en havne- og handelsby. Det drives blant annet eksport av sherry, salt, olivenolje, kork og fisk, mens det drives import av blant annet kull, jern, maskiner, korn og kaffe. Ellers er cruisetrafikk, skipsbygging og fiskeindustri viktig for økonomien. Institusjoner Universitetet i Cádiz ble grunnlagt i 1979. Før dette hadde byen medisinsk fakultet fra 1844, tilknyttet universitetet i Sevilla, sjøfartsskole, og et kunstakademi med en fin samling spansk malerkunst. Byen er erkebispesete for provinsen Cadiz og for Ceuta i Nord-Afrika. Inne i Cádizbukta ligger byen San Fernando med marineverft og arsenaler. Arkitektur Byen er vakker med høye, hvite hus med flate tak og utsiktstårn, palmealleer og parker. Den gamle katedralen er fra 1200-tallet og ombygd ca. 1600, den nye er fra 1722–1838. En av Europas lengste broer (Puente José León de Carranza, 3400 meter, ferdig i 1969) fører over til Puerto Real på den andre siden av bukta. En ny bro (Puente de la Constitución de 1812) ble tatt i bruk i 2015. Historikk Cádiz er en av Europas eldste byer. Den ble grunnlagt av fønikerne ca. 1100 fvt. som Gadir. Senere kom den i kartagernes, derpå i romernes besittelse (206 fvt.) og ble da kalt Gades. Araberne erobret byen i 711 og styrte til 1262.På 1500-tallet hadde byen sin storhetstid som hovedhavn for Spanias handel med sine kolonier. I 1596 ble Cádiz plyndret av engelskmennene. Under krigen med Frankrike i 1808–1812 var den sete for regjeringen og nasjonalforsamlingen, Las Cortes. Den spanske grunnloven (1812) ble utarbeidet her.I 1820 var Cádiz med sine cirka 75 000 innbyggere en folkerik by sammenliknet med andre spanske byer. Byen ble inntatt av franskmennene i 1823. I Cádiz begynte 1868-revolusjonen mot Isabella 2. Byens betydning gikk tilbake etter at de spanske koloniene ble uavhengige og som følge av den spansk-amerikanske krig i 1898. Les mer i Store norske leksikon Spanias geografi Spanias historie Arkitetur i Spania Spania kolonialisme